Nagerl und Handschuh

**Nagerl und Handschuh oder Die Schicksale der Familie Maxenpfutsch** is a *neue Parodie eines schon oft parodirten Stoffes in 3&nbsp;Aufzügen* vom Johann Nestroy. Des Stückl is 1832 g'schrieb'n und aum 23.&nbsp;März im sölb'n Joahr ois Benefiz-Vuastöllung fia'n Nestroy uraufgfiaht wua'n.

*Nagerl* maant im Weanerischn sowoi de Bluman Nelke, ois aa des Eiaschwammal (Pfifferling). Mit ana groß'n Woahrscheinlichkeit håt da Nestroy doda de easchte Bedeitung g'mant, ois Parodie auf *Rose und Schuh*, den Originäutit'l von da Vualog.

## Inhoit
Semmelschmarn kummt ois hamlicha Bote vom Rampsamperl in's Haus vom Maxenpfutsch, wiad duat'n von de eingebüldet'n Techta Hyacinthe und Bella ois aungeblicha Bedla ausseg'schmiss'n, owa von da Rosa aus Mitleid mit Kaffee vawehnt. Rampsamperl, ois Stoibuasch vakleidet, kummt aa dazua. Er håt zwoa eh no kaa Lust zum Heirat'n, owa noch'n Testament von sein Vodan muass ea entweda heirat'n oda ea wiad enteabt. Drum lod't ea de gaunze Famülie Maxenpfutsch zu an Fest in sein Palast ei', valiabt se owa sofuat in de Rosa. Kappenstiefel, ois Rampsamperl vakleidet, fiaht olle bis auf de Rosa in's G'schloss, Semmelschmarn vasenkt de Rosa in an Zauwaschlåf und bringt's aa duathin:
:*„Kind, ich bin ein mächtig Wesen, / Urtheil' nicht nach diesem Besen.
:*Schlummre ruhig dort nur ein, / Froh soll dein Erwachen seyn.“* (Aktus&nbsp;I, Scene&nbsp;14)
De Hyacinthe und de Bella streit'n, wea de greßa'n Chancen auf'n Rampsamperl hot. Kappenstiefel, da foische Ramsamperl, sågt eahna, dass' an Wettkaumpf um sei Haund geb'n wiad. Semmelschmarn wüll de Rosa fia'n Wettkaumpf mit da Hülf' von an vazaubat'n Nagerls zu ana geistreich'n Dame måch'n, se wiad owa daduach nua stoiz und eingebüldet. Dee misslungene Vazauwarung kaunn owa wieda z'ruck g'måcht wea'n, waunn's des Nagerl freiwüllich wegschmeißt. Beim Wettkaumpf von denan Madln g'winnt zwoa de Rosa, weu's owa glaubt, dass's jetzt'n in Kappenstiefel heirat'n muass, schmeisst's des Nagerl weg, låsst ia'n Handschuach im Såål liag'n und rennt davau':
:*„Nein, dem Tölpel ohne Gleichen / Kann die Hand ich nimmer reichen;
:*Es zieht liebend ja mein Sinn / Mich zu einem Andern hin.“* (Aktus&nbsp;II, Scene&nbsp;12)
Da Semmelschmarn, dea aa in de Rosa valiabt is, wiad drum vom Rampsamperl in d'Flucht g'jaugt. Da Kappenstiefel varråt denan Techtan und in Vodan sei Hintalistichkeit, nämli, dass ea goa net da Ramsamperl is, muass owa dafia ane von de zwaa heirat'n, nämli de Bella, de wos eahm duach's Los g'winnt. Da Semmelschmarn wiad drum vom Maxenpfutsch au'gaunga, dass ea dafia de Hyacinthe nimmt. De zwaa Techta find'n de Rosa im Schlossgoat'n und woi'n's vajauck'n, hea'n owa, dass ausg'rechnet sie de neuche Herrin wea'n soi. Weul nämli da g'fundene Handschuach nua auf ihra Haund passt, wiad's in Rampsamperl sei Braut, und glei' schmeichl'n se de Schwestern und da Voda ois wia narrisch bei ihra ei':
:*Maxenpfutsch: „Siehst du, mein geliebtes Kind, die guten Folgen einer strengen Erziehung? O, ich hab's immer gewußt, daß es mit dir noch eine brillante Wendung nimmt.“* (Aktus&nbsp;III, Scene&nbsp;10)

## Weaksg'schicht'
*Nagerl und Handschuh* is a Parodie auf's Aschenbrödel-Motiv. Seit 1810 is in Wean de Feen-Oper *Cendrillon* vom Nicolas Isouard, seit 1820 *La Cenerentola* vom Gioachino Rossini g'spült wua'n. Da eigentliche Grund fia dee Parodie woa owa *Finette Aschenbrödel oder Rose und Schuh, Zauberspiel mit Gesang und Gruppierungen* von da Auguste Schreiber, des wos eigentli des Pseudonym von ihran Gatt'n Julius Ribics g'wes'n is, uraufg'füaht aum 23.&nbsp;April 1830 im Leopoldstädter Theater unta'm daumolich'n Direkta Ferdinand Raimund. Es woa a Mischmasch aus ana „lokalen Zauberposse“ mit dera „poetischen“ Märch'nhandlung und des is aa de Idee von Nestroy seina Parodie g'wes'n, die wås a deretweg'n stått *Rose und Schuh* ois *Nagerl (Nelke) und Handschuh* tituliert håt. Neb'n dera parodistisch'n Åbsicht håt da Nestroy gleichzeitich a schoafe Satire auf de nåch Besitz und Schein gierich'n Büaga von seina Zeit g'måcht.

Da Nestroy håt de Parodie scho Ende 1831, no bevua *[[Der gefühlvolle Kerckermeister]]* aum 7.&nbsp;Februar 1832 sei Premiere g'håbt håt, fertich g'schrieb'n g'håbt, se is owa eascht aum 23.&nbsp;März uraufg'fiaht wua'n. Meglicherweis' woa aa Kraunkeit vom Direkta Carl Carl im Oktoba 1831 drau schuid, der wo nämli unbedingt söwa auftret'n håt woi'n. In da Roin vom Kerkamasta Seelengutino is da Carl vom Publikum nocha wiakli begeistat g'feiat wua'n.

Da Nestroy håt in Rampsamperl g'spüit, da Wenzel Scholz in Povernius Maxenpfutsch, da Carl Carl in Kappenstiefel, da Friedrich Hopp in Semmelschmarn, da Ignaz Stahl in Wurler, de Benefiziantin Thekla Kneisel de Rosa, de bekaunnte Schauspülarin Eleonore Condorussi de Hyacinthe, in Nestroy sei Lebensgefährtin Marie Weiler de Bella. In ana Neuinszenierung im Joahr 1854 håt da Nestroy in Kappenstiefel, sei Kollege Karl Treumann in Ramsamperl (sic!), da Alois Grois in Semmelschmarn und de Elise Zöllner de Rosa g'spüit.

## Musi
Des vom Adolf Müller 1832  arauntschiate Potpourri *Nagerl-Walzer für das Piano-Forte nach beliebten Motiven der Parodie Nagerl und Handschuh, Componirt von Adolph Müller, Kapellmeister* (valegt beim Anton Diabelli, Graben&nbsp;№&nbsp;113) is ois ans von dene gaunz wenich'n Musikstückln aus'n Werk' vom Nestroy a beliebt's Objekt füa de Salonmusi' von dera daumålich'n Zeit g'wes'n.

## Zeidungskritik
De Kritik'n in de Theatazeidungan san fåst olle recht freindli g'wes'n, b'sundas g'lobt haum's de Schauspüla.

De *Wiener Theaterzeitung* vom Adolf Bäuerle, dee aa späta imma dem Nestroy guat g'sinnt g'wes'n is, håt aum 26.&nbsp;März (Nr.&nbsp;61, S.&nbsp;242) den *„braven Komiker“* und de aundan Spüla bejubelt:
:*„Von schlagender Wirkungs ist die Erscheinung der Herren Hopp, Nestroy und Scholz in modernen Damenanzügen. Noch nie ist im Theater ein so schallendes Gelächter gehört worden, als in dieser Szene, und das Hurra-Rufen nach derselben war stürmisch. […] und die Musik von Müller ist sehr anziehend.“*
Aum 27.&nbsp;März san de zwaa Damen Condorussi und Weiler füa eahna *„zweckmäßige und verständige“* Doastöllung von de Schwestan g'naunnt und de Weiler aa no extra dazua füa'n *„recht wackeren Vortrag ihrer Arie im zweiten Akte“* (zitiat).

*Der Sammler* vom 10.&nbsp;April 1832 (Nr.&nbsp;43, S.&nbsp;172) sågt, dass in Nestroy sei Stückl wirkli bessa ois des Originäul vom Ribics is und nennt maunchane Doastölla aa no extra:
:*„Das wirklich herrliche Kleeblatt Scholz, Carl und Nestroy stürzte den Zuschauer aus einem Lachwirbel in den anderen, welcher bei der famosen Tanzszene den Kulminationspunkt erreichte. Auch Madame Kneisel* (als Rosa) *war ausgezeichnet und Dlle. Weiler sang recht anmutig. Die Ausstattung war glänzend.“*
De Taunzszene håt bei da Konkurrenz von de Madln uman Ramsamperl sei Haund ståttg'fund'n und is von de drei Männa in weibliche Ballkostüm' ausg'füaht wua'n. Olladings håt se da Rezensent g'irrt, weul net da Herr Carl, sondan da Herr Hopp ane von de „Tänzerinnen“ g'wes'n is.

Ins Tågebuach vom k.k.&nbsp;Rechnungsofficier („Oberhoflandesjägermeisteramtssekretär“) und Chronist'n Matthias Franz Perth (1788–1856) håt dea aum 26.&nbsp;März 1832 einig'schrieb'n (wobei de Roi'nnauman vun da Vualog daneb'n stehngan):
:*„Abends besuchte ich das Schauspielhaus an der Wien. […] Die Darstellung war höchst gelungen und Hr.&nbsp;Scholz als Hr.&nbsp;von Maxenpfutsch /: Montefiascone :/, Hr.&nbsp;Carl als Reitknecht /: Dandini :/, Hr.&nbsp;Hopp als Zauberer Semmelschmarn /: Magier :/ so wie Mad.&nbsp;Kneisel als Küchengretel /: Aschenbrödel :/ belustigten ungemein. Letztere zeichnete sich noch insbesondere mit Hrn.&nbsp;Nestroy, welcher die ihm nicht besonders zusagende Rolle des Hrn.&nbsp;von Rampsamperl /: Prinzen :/ gab, durch den gelungenen Vortrag eines recht artigen Quodlibets aus. Auch Dem.&nbsp;Weiler sang eine Bravour-Arie mit Beyfall.“*

## Spätare Fåchkritik'n
Da Otto Rommel reiht des Stückl in da Kategorie von dene Parodien ei', *„die sich des Zauberapparates bedienen“* (Zitat). Dazua zöhlt ea aa *[[Der Zauberer Sulphurelectrimagneticophosphoratus]], [[Der gefühlvolle Kerckermeister]], [[Zampa der Tagdieb]]* und *[[Robert der Teuxel]]*..

Da Helmut Ahrens mant, dass genau a so wia nåch da Urauffüahrung von dem vurherich'n Zauwastückl *„Der gefühlvolle Kerkermeister“* de Weana Presse in Schauspüla Nestroy g'lobt, in Autor owa kritischa g'seh'n håt. In Nestroy sei Stückl warat owa trotzdem eafoigreicha g'wes'n. Es håt woch'nlaung 's Theata voig'mocht und is aa imma wieda neuch aufg'füaht wua'n, solaung da Nestroy g'lebt håt.

Da östareichische Literatuawiss'nschåftla Moriz Enzinger (1891–1975) nennt de Parodie a *„Neuakzentuierung, die nicht mehr in gutmütiger Art eine Gattung aufs Korn“* (Zitat) nehman tuat. Dem Publizist'n Otto Basil (1901–1983) scheint 
:*„das naiv-verworrene Stück als historisches Theaterereignis, sehen wir doch Wenzel Scholz, der, als Nestroy bei Carl eintrat, schon ein beliebter Lokalkomiker war, erstmals neben dem Dichter in einer von diesem geschaffenen Rolle auf der Bühne.“* (Zitat)
Ea siacht de Satire ois solchane net nua fia des anziche Werk, sundarn auf'n Märchenstoff gaunz oigemein g'münzt. Ehnlich ois wia dee zwaa schätzt da Literadakritika Otto Forst de Battaglia (1889–1965) des Frühweak ei', in dem aa scho Eig'nheit'n von de späta'n Nestroy-Poss'n zum sehg'n warat'n.

## Literatua
* Helmut Ahrens: *Bis zum Lorbeer versteig ich mich nicht. Johann Nestroy, sein Leben.* Societäts-Verlag, Frankfurt am Main 1982, ISBN 3-7973-0389-0.
* Fritz Brukner/Otto Rommel: *Johann Nestroy, Sämtliche Werke.* Historisch-kritische Gesamtausgabe, dritter Band, Verlag von Anton Schroll&nbsp;&&nbsp;Co., Wien 1925; S.&nbsp;77–168, 437–472.
* Jürgen Hein/W. Edgar Yates: *Johann Nestroy; Stücke 2*.* In: Jürgen Hein/Johann Hüttner/Walter Obermaier/W. Edgar Yates: *Johann Nestroy, Sämtliche Werke, Historisch-kritische Ausgabe.* Jugend und Volk, Wien/ München 1993, ISBN 3-216-30343-8; S.&nbsp;67–142, 275–451.
* Franz H. Mautner (Hrsg.): *Johann Nestroys Komödien.* Ausgabe in 6&nbsp;Bänden, [[Insel Verlag]], Frankfurt am Main 1979, 2.&nbsp;Auflage 1981, 1.&nbsp;Band. .
* Otto Rommel: *Nestroys Werke,'' Auswahl in zwei Teilen, Goldene Klassiker-Bibliothek, Deutsches Verlagshaus Bong&nbsp;&&nbsp;Co., Berlin/Leipzig/Wien/Stuttgart 1908.

## Beleg